钦定古今图书集成/明伦汇编/氏族典/第153卷 > 袁应泰
## 钦定古今图书集成/明伦汇编/氏族典/第153卷 > 袁应泰

按《明外史袁应泰传》：“应泰，字大来，凤翔人。万历二十
三年进士。授临漳知县，治行冠两河，迁工部主事，历
兵部武选郎中，迁淮徐兵备参议，移疾归。久之，起河
南右参政，以按察使治兵永平。辽事方棘，应泰练兵
缮甲，修亭障，饬楼橹，经略熊廷弼深赖焉。泰昌元年
九月擢右佥都御史，巡抚辽东。逾月，擢兵部右侍郎”，
代廷弼为经略。应泰历官精敏强毅，用兵非所长，规
画颇疏。廷弼在边持法严，部伍整肃，应泰以宽矫之，
多所更易。天启改元三月，大兵攻沈阳，总兵官贺世
贤、尤世功、陈策、童仲揆等战死。应泰乃撤奉集、威宁
诸军，并力守辽阳。引水注濠，沿濠列火器兵，环四面
守。十有九日，大兵临城，应泰身督兵迎战，军败，宿营
中，不入城。明日，大兵掘城西闸以泄濠水，分兵塞城
东水口，击败诸将，遂渡濠而进。诸将兵俱败，应泰乃
入城固守。又明日，攻城急，应泰督诸军大战，又败。薄
暮，谯楼火，城中大乱。应泰居城楼，知事不济，遂佩剑
印自缢死。妇弟姚居秀从之仆唐世明凭尸大恸，纵
火焚楼死。事闻，赠兵部尚书，官其一子。